জোটের শরিকরা যত কথাই বলুক না কেন, শুধু কেন্দ্রে নয়, কেন্দ্রের বাইরেও তৃণমূলে স্থানীয় রাজনীতিতে আওয়ামী লীগের কৌশলের কাছে ধরাশায়ী তারা। উপজেলা, পৌরসভা ও ইউনিয়ন পরিষদ নির্বাচনে আওয়ামী লীগের সঙ্গ না পেয়ে ভোটে অনেকটাই কোণঠাসা তারা। আওয়ামী লীগের বিরুদ্ধে ভোট কারচুপি, জালিয়াতিসহ নানা অভিযোগ থাকলেও বাম দলের প্রার্থীরা মুখ খুলতে পারেননি। বিএনপি-জামায়াত মোকাবিলায় অনেকেই আওয়ামী লীগের হয়ে নির্বাচন সুষ্ঠু হয়েছে বলতেও বাধ্য হয়েছেন। সংখ্যার হিসাবেও এ জোটে ১৪টি দল নেই। রয়েছে ১৩টি রাজনৈতিক দল। ২০০৪ সালে আওয়ামী লীগের নেতৃত্বে বামপন্থি ১১ দল, জাসদ ও ন্যাপের যৌথ সমন্বয়ে গঠিত হয়েছিল ১৪ দল। ২০০৫ সালের শেষের দিকে জাতীয় পার্টিসহ ধর্মভিত্তিক কিছু দলের সঙ্গে আওয়ামী লীগের ঐক্যের কারণে ১১ দল থেকে গণফোরাম, সিপিবি ও বাসদ বেরিয়ে যায়। এরপর দুই টার্মের নির্বাচনকে কেন্দ্র করে আবারও পুনর্গঠিত হয় ১৪ দল। আওয়ামী লীগের প্রেসিডিয়াম সদস্য ও জোটের মুখপাত্র মোহাম্মদ নাসিমের নেতৃত্বে এখনো আবার জোটের সম্প্রসারণ প্রক্রিয়া চলছে। ইতিমধ্যে নাজমুল হুদার নেতৃত্বাধীন বাংলাদেশ জাতীয় জোট (বিএনএ) ১৪ দলের কর্মসূচির সঙ্গে একাত্মতা প্রকাশ করে সন্ত্রাস ও জঙ্গিবাদবিরোধী ইস্যুতে তাদের সঙ্গে যুগপৎ কর্মসূচি পালনের ঘোষণা দিয়েছে। যে কোনো সময় নাজমুল হুদার এ জোট ১৪-দলীয় জোটে অন্তর্ভুক্ত হতে পারে বলে রাজনৈতিক মহলে গুঞ্জন আছে।